hegyi beszéd X.
Só-time
Máté 5:13–16
Lekció: Róma 13:8–14

A fiatalok biztosan, de talán az idősebbek is emlékeznek a Kacsamesékben bemutatott Dagobert bácsira. Arra a milliárdos kacsára, aki vagyonának nagy részét egy óriási páncélházban őrzi, és minden nap fejest ugrik az aranytengerbe, és megfürdik benne. Ami gyerekként mindig a fejemben volt, valahányszor ezt a részt láttam, hogy vajon mit csinál Dagobert bácsi ennyi pénzzel? Mire jó egy ekkora gazdagság? A választ a meséből tudjuk: semmire. Dagobert bácsi nem használja a pénzét semmire. Fukar kacsa ő, aki a fogához veri a garast, és fél kiadni egy centet is. Reggelente a közeli parkban felkutatja a tegnapi újságot, nehogy arra is pénzt kelljen kiadnia. Ha költ is valamire, csak egy dologra: hogy abból még több pénzt szerezzen. De gazdagsága valójában kihasználatlan marad.
Keresztyénként mi is gazdagok vagyunk. A boldogmondásokban Jézus nyolcszor erősített meg minket, hogy a keresztyének a világ leggazdagabbjai, hiszen övék Isten áldása. Ha lelki hiányosságainkat látva és bánva Krisztushoz fordulunk, ha vágyunk Isten után, ha jellemez minket a szelídség, tiszta szív vagy a nehézségek vállalása is Jézusért, ez azt mutatja, hogy Isten gyermekei, a Mindenható szerettei, az menny örökösei vagyunk. Olyan lelki gazdagság és örökség a miénk, ami mellett minden vagyon és hatalom elhomályosul.
De a kérdés számunkra is ugyanaz, mint Dagobert bácsinál: mit csinálunk ezzel a gazdagsággal? Mire használjuk a Szentlélek ajándékait? Mit kezdünk az Istentől kapott világossággal, a Krisztus formálta jellemmel? Csupán fürdünk benne, és jól érezzük magunkat?
Ó, nem! Jézus azt mondja, hogy küldetésünk van. Nem lehetünk Dagobert McCsip keresztyén változata. Lelki gazdagságunkat használni kell e világban. Sónak és világosságnak kell lennünk. Az igehirdetésben először megvizsgáljuk, hogy mit is jelent ez a két kép pontosan. Mire gondolt Jézus, amikor a sóhoz és a fényhez hasonlította tanítványait? Másodszor azt keressük, hogy hogyan válhatunk sóvá és világossággá? Harmadszor pedig azt nézzük meg, hogy mindez milyen következményt jelent a gyakorlati életünkre nézve.
Só és világosság
Sónak lenni. Szeretett sótársaim! – akár így is kezdhettem volna az igehirdetést, hiszen Jézus rólunk mondja azt, hogy a föld sója vagyunk. De mi a só szerepe? A só ízesít: érdekesebbé, finomabbá, élvezetesebbé teszi az ételt. A só ma is a legalapvetőbb ízesítőszer, ami nélkül az olyan egyszerű ételeink, mint a kenyér, tojás vagy hús, egyáltalán nem élvezhetőek. Ám a sónak van egy másik fontos funkciója is: tartósít. A hűtőszekrények, tartósítószerek és mirelitek világában ezt a tulajdonságot lassan el is felejtjük, pedig volt idő, amikor egyedül a bőségesen besózott, majd megszárított hús jelentette az egyetlen módját a tartósításnak.
A só tehát ízesít és tartósít – ám ez a két tulajdonság nem csupán rólunk beszél. Hiszen ha a keresztyének a föld sója, akkor ez a föld, ez a világ önmagában ízetlen és romlandó. A bűn megrontja azt. Vagyis Isten azt a küldetést szánta a keresztyéneknek, hogy lassítsák e világ romlását. Hogy elvegyük azt a rossz ízt, amelyet a bűn okoz. Hogy szembeszálljunk e földön a gonoszsággal és hamisággal. Vagyis hogy legyünk e világ „lelki fertőtlenítői”.[footnoteRef:1] [1:  Stott, J. R. W., & Stott, J. R. W. (1985). The message of the Sermon on the mount (Matthew 5-7): Christian counter-culture (p. 59). Leicester; Downers Grove, IL: InterVarsity Press.] 

Mit jelent ez? Azt, hogy helyt kell állnunk a kis környezetünkben, és Isten igazsága szerint élnünk. Például a szavainkkal, hiszen Pál azt mondja: „semmiféle rothadt beszéd ne jöjjön ki a szátokból.” (Ef 4:29) Hanem „beszédetek mindenkor kellemes, sóval fűszerezett legyen.” (Kol 4:6) Vagyis elejét vesszük a szomszédjaink közti vitának: ahelyett, hogy valakinek a táborába állnánk, és szítanánk az ellenségeskedést, törekszünk az ellenlábasok kibékítésére, és az igazság érvényesítésére. A munkahelyen megáll nálunk a pletyka, és nem adjuk tovább a kíváncsi füleknek. Ajkunkról rendszeresen elhangzik az evangélium, így a körülöttünk élők hallanak a Jézus Krisztusban való szabadításról. Vagy a cselekedeteink is mutatják, hogy mi a mennyei Atyánk gyermekei vagyunk.
Ám ez a feladatunk nem áll meg csupán a környezetünknél. Szerepünk van a társadalomban is. Minden rendelkezésre álló jogszerű eszközzel élhetünk, hogy megállítsuk a sátán támadását Isten rendje és törvénye ellen. Élnünk kell szavazati jogunkkal, és felelősen szavaznunk. Támogatnunk azokat a petíciókat és törekvéseket, amelyek Isten törvényének szereznek érvényt. Imádkoznunk a világi vezetőinkért és az Úr ügyét szolgáló törvényekért. E társadalom tagjai vagyunk, és nem mondhatjuk, hogy annak dolgai nem vonatkoznak ránk. William Wilberforce 26 éven keresztül harcolt a rabszolgatartás ellen. Életének döntő részét egy olyan ügynek szánta, ami személyesen őt kevéssé érintette. Mégis megértette, hogy Isten igazsága ezt követeli tőle. Florence Nightingale, az arisztokrata hölgy felbontotta jegyességét, és életét a betegápolásnak, különösen a krími-háború sérültjei gondozásának szentelte. Őket nem hagyták érintetlenül társadalmuk gonoszságai. Isten igazságát képviselték a társadalmi ügyekben is – és ízesítették, sőt konzerválták e földet. Jobb hellyé tették e világot.
De… Van valami, ami megakadályozhatja a keresztyént mindebben: „ha pedig a só ízét veszti, ugyan mivel sózzák meg? Nem jó azután semmire, csak arra, hogy kidobják és eltapossák az emberek.” A só ízét stabil kémiai szerkezete adja. A só nem fűszer, amely idővel elvesztheti illatát és ízét. Nem olaj, ami megavasodhat. A só mindig sós marad. Kivéve, ha valami mással összekeveredik. Valamivel, ami külsőre hasonlít a sóhoz, de szerkezetében teljesen más. Például a fehér homokkal. Látszólag minden rendben van: külsőre fehér, a szemcsék hasonló nagyságúak – de sem ízre, sem hatásra nem hasonlít a sóhoz.[footnoteRef:2] Milyen keveredéstől óv minket Jézus? A Márk 9:47, 50-ben, ahol ugyanez az ige szerepel, azt mondja: „És ha a szemed botránkoztat meg, vájd ki azt, mert jobb neked fél szemmel menni az Isten országába, mint két szemmel vettetni a tüzes gyehennára. […]Jó a só, de ha a só ízét veszti, mivel adtok ízt neki? Legyen bennetek só, és legyetek békességben egymással.” Vagyis a bűntől kell távol tartanunk magunkat. A Lukács 14:33–34-ben pedig e világhoz való ragaszkodástól: „Ennek megfelelően aki közületek búcsút nem mond minden vagyonának, nem lehet az én tanítványom. Jó a só, de ha a só ízét veszti, mivel sózzák meg?” Vagyis a világiasság, a bűnhöz való ragaszkodás tud beszennyezni minket. [2:  Stott, J. R. W., & Stott, J. R. W. (1985). The Message of the Sermon on the Mount (Matthew 5-7): Christian Counter-culture (p. 60). Leicester; Downers Grove, IL: InterVarsity Press.] 

Világítani. A másik példa, amit Jézus használ, a világosságé: a hegyen épült város és a lámpás képe. Napjainkra e képek erejét sem érezzük át igazán. Hiszen a fény szinte mindenütt rendelkezésünkre áll, nem is igazán vagyunk sötétségben. Minden telefonon ott az elemlámpa funkció, egy-két érintéssel bekapcsolhatjuk. És ha még telefon sem lenne, a közvilágítás vagy egyszerűen csak a város fénye olyan derengést ad, amivel még a sötétben is elég sokat látunk.[footnoteRef:3]  [3:  Carson, D. A. (1999). Jesus’ Sermon on the Mount and His Confrontation with the World: An Exposition of Matthew 5–10 (pp. 32–33). Grand Rapids, MI: Baker Academic.] 

A legutóbbi élményem a sötétről éppen ezért nem a föld felszínén volt, hanem alatta. Az egyik budapesti barlangot látogattuk, amikor a barlangász lekapcsolta a villanyt. Előre figyelmeztetett, hogy a barlangi sötétség semmi máshoz nem hasonlítható, hiszen ott tényleg 100%-os sötét van: mindegy, hogy becsukod a szemed, vagy kinyitod, ugyanúgy semmit sem látsz. Annyira sötét van, hogy egy idő után belekáprázik a szemed. Jézus korában az éjszaka sokkal inkább e barlangi sötétséghez volt közelebb, mint a mi éjszakánkhoz. Ebben a sötétben tudjuk igazán értékelni a fényt, mert az megvilágít, mint a meggyújtott lámpás. Felfedi a veszélyeket, sokszor elűzi a ragadozókat. Sőt, ha a hegyen épült városra gondolunk, akkor a világosság irányt is mutat. A sötétben rekedt vándornak mutatja a helyet, ahol mások is élnek, ahol védelmet, közösséget lelhet.
A keresztyén küldetésünk hasonló ehhez. Életünkkel fénylenünk kell, mint a városnak, ahová kívánkozik a menekülő vándor. Szavainknak mutatnia kell az utat Krisztushoz, a lélek menedékéhez. Cselekedeteinknek arra az Istenre kell mutatniuk, aki új életet adott nekünk, hogy az emberek ezt látva hozzá térjenek, és vele akarjanak közösségben élni.
De ennek van egy akadálya. Jézus azt mondja: „Lámpást sem azért gyújtanak, hogy a véka alá rejtsék…” Nincs haszna a lámpásnak, ha a fénye nem látható. Hasonlóan nincs haszna a keresztyénnek, ha bezárkózik kis világába, és nincs kapcsolatba a világgal. Jézus nem azért imádkozott, hogy az Atya kivegyen minket ebből a világból, hanem megőrizzen minket abban, és az ő tanúi lehessünk itt (János 17:11, 15). Életközeli kontaktusban kell lennünk e világ embereivel, különben nem lehetünk se só, se világosság számukra. 
Hogyan lesz sós a só?
De hogyan világítsunk? Ez olyan, mintha azt kérdeznénk, hogyan lesz sós a só? A válasz: különösebben sehogy, az sós magától. A keresztyén embernek nincs szüksége különösebb technikákra, hogy megtanulja, hogyan kell világítania. Ha ő valóan keresztyén, azaz Krisztus-követő, akkor világítani fog. 
Ugyanis a fény, amit árasztanunk kell ebbe a világba, az a Krisztushoz hasonló jellem. Az, amit a boldogmondások magukba foglalnak. A fűszer, amire a világnak szüksége van: a koldus szív, a bűn feletti őszinte töredelem és az alázatos lélek. A lámpás, ami felhívja a figyelmet a mennyei Atyánkra, és dicsőséget hoz neki, a világiasságra nemet mondó, békére törekvő tiszta szív. Szeresd Krisztust, a te Uradat, járj vele, vágyj utána, hasonlíts rá, és biztosan só és világosság leszel. Ennyi a titok, semmi más.
Tudom, hogy azt gondoljuk, mindezekkel semmi eredményt nem fogunk elérni. „Erre nem fog felfigyelni a világ!” Valami látványosabbra van szükség: híres igehirdetőkre, ellenállhatatlanul érvelő hitvédőkre, százával-ezrével megtérő tömegekre, figyelmet felhívó és szívet megragadó szolgálatokra. Arra, hogy képernyőre kerüljünk, cikkekben szerepeljünk, elismerően beszéljenek rólunk. 
Dehogy, szeretett gyülekezet. A tanítványok, akikhez Jézus e szavakat idézte, nem voltak se látványosak, se híresek, se különlegesek. Mégis ők voltak a föld sója és világossága. 
James M. Boice – akitől több könyvünk is megjelent – gyülekezetében volt egy egyszerű ember, Lawrence Dow. Afroamerikai volt, alacsony végzettséggel – egy közeli hotelben dolgozott portásként. A gyülekezet egyik diakónusa volt, akinek egyik feladata abban állt, hogy az istentiszteletre érkezőket köszöntse. Egy rendkívül egyszerű ember, aki mégis jókedvű volt, és mindig volt jó szava az emberekhez. 
Majd a rákkal való hosszú harca után Megváltójához tért. Temetésére a gyülekezetben került sor. Meglepetésre a nagy templom zsúfolásig tömve volt. Majd a prédikáció után egyik ember a másik után jött elő, hogy bizonyságot tegyen arról, hogyan használta Isten Lawrencet az életükben. Jó páran a személyes bizonyságtétele által jutottak hitre. Mások éppen elkeseredettek és csüggedtek voltak, amikor Lawrence észrevette ezt rajtuk, és bátorította a szívüket. Három lelkész arról számolt be, hogy Lawrence vezette őket Krisztushoz, és segítette őket, hogy lelkészek legyenek. 
A szertartás alatt néma csönd volt. És a csönd folytatódott az istentisztelet után is, ahogy a gyülekezeti lelkészei leültek egy asztalhoz. Nem jutottak szóhoz, mert ebben az egyszerű, engedelmes emberben a szolgáló Krisztus dicsősége ragyogott fel. Végül valaki annyit mondott: „Mindez azt mutatja, hogy mire képes Isten bárkinek az életében, aki feltétel nélkül odaszánja életét Jézus alázatos szolgálatára.”[footnoteRef:4] [4:  Richard D. Phillips: The Glory of Christ's Victorious Incarnation. in: Joel R. Beeke (ed): The Beauty and Glory of Christ, 50-51. old.] 

Ezt jelenti sónak és világosságnak lenni – értjük, szeretett testvérek? Nem feltétlenül több teológiai ismeretre, több emberre vagy érdekes programokra van szükség – hanem krisztusi jellemre. Éppen ezért legszívesebben azt tenném, hogy visszamennék a boldogmondások elejére, és újra kezdeném, hogy mit tanít Jézus a keresztyén jellemről. Nemcsak értetek, hanem magamért ugyanúgy, mert látom, hogy milyen kemény a szívem. Nem látom sokszor a Krisztusra való szorultságomat, nem tudok sírni a bűneim felett. Hanem élek egy kényelmes keresztyén életet, amelyből hiányzik a Jézusnak való kifogás nélküli odaadás. 
Mi segíthet neked és nekem? A Szentlélek, akit Jézus ad. Ha ezzel az ürességgel, szívbeli keménységgel Jézus elé borulunk, és kérjük tőle a megtérés és erő ajándékát. Hiszen Jézus erre bátorít minket: „Ha azért ti gonosz létetekre tudtok a fiaitoknak jó ajándékokat adni, mennyivel inkább ad mennyei Atyátok Szentlelket azoknak, akik kérik tőle!” (Luk 11:13) A Szentlélek az igazság, a tisztaság és az erő lelke, aki megeleveníti a mi halandó testünket (Róm 8:11), és Jézus képmásaivá formál minket. Hogy lehessünk só és világosság ebben a világban.
Gyakorlati következmények
Ez az ige érinti a gyakorlati életünket is – legalább hat módon.
Vállald a küldetésedet! Ezekben a versekben Jézus megfogalmazta keresztyén ember küldetését. A te küldetésedet, ha Krisztus követője vagy. Jézus rólad is mondja, hogy a föld sója és világossága vagy. Ez nem valami szép gondolat, hanem egy nagyon is gyakorlati feladat. Orvos vagy, akit Isten e világ gyógyításával bízott meg. Te vagy a romlás megállítója. Te vagy a gyógyszer vivője. Te vagy az evangélium hírnöke. Neked van feladatod a munkahelyen, családodban vagy szomszédjaidnál. Vállald ezt a feladatot, és tudatosítsd, hogy Isten bízott meg vele!
Higgy Jézus szavának erejében! De talán kételkedsz. Mégsem engedheted, hogy az önmagaddal szembeni elégedetlenséged elbátortalanítson. Nem engedheted, hogy a világ ereje és anyagi, intellektuális vagy politikai fölénye megfélemlítsen. Ne mondd, hogy kevés vagy ehhez, vagy nincs időd. Elvesztetted talán a hitedet Jézus Krisztus evangéliumának erejében? Ne tedd. Luther azt írta: „[Isten] egyetlen szavával sokkal bátrabb és dicsekvőbb lehetek, mint ők minden hatalmukkal, kardjukkal és puskájukkal.”[footnoteRef:5] [5:  Martin Luther: The Sermon on the Mount(1521: translated by Jaroslav Pelikan: in vol. 21 of Luther’s works, Concordia, 1956). Idézi: Stott, J. R. W., & Stott, J. R. W. (1985). The message of the Sermon on the mount (Matthew 5-7): Christian counter-culture (p. 64). Leicester; Downers Grove, IL: InterVarsity Press.] 

Ne szennyeződj be a világgal! Harmadszor figyelj a világra, hiszen az beszennyez, és elveszi ízedet. A világ céljaival, módszereivel, vágyaival való azonosulás hamarabb ártalmatlanná teszi a keresztyént, mint bármilyen üldözés. Ez a bukás pedig fájdalmas és óriási. Figyeld csak meg, azok, akiket Jézus az előbb még úgy nevezett, hogy a föld sója, ha beszennyeződnek, már csak arra valók, hogy az emberek megtapossák![footnoteRef:6] A világias keresztyén semmirevaló keresztyén. Éppen ezért tarts önvizsgálatot! Vedd sorról-sorra a boldogmondásokat, és kutasd a megbúvó bűnt szívedben és életedben. És irtsd ki, amit találsz.  [6:  A. B. Bruce: Commentary on the synoptic Gospels, in The expositor’s Greek Testament, edited by W. Robertson Nicholl (Hodder, 1897) Idézi: Stott, J. R. W., & Stott, J. R. W. (1985). The message of the Sermon on the mount (Matthew 5-7): Christian counter-culture (p. 60). Leicester; Downers Grove, IL: InterVarsity Press.] 

Légy bátor! Továbbá bátorságra lesz szükséged. A só csíp és mar – pont ezért tud tartósító lenni. Éppen ezért a keresztyén küldetése is kellemetlen néha. Azt az Istent kell képviselned, akivel ellenséges e világ gondolkozása. Éppen ezért készülj fel arra, hogy ellent kell mondanod e világban élőknek. Nem bólogathatsz az Isten rendjét felforgató erkölcsre vagy történésekre. Hasonlóan nem kímélheted meg embertársaidat az evangélium kellemetlen igazságaitól. Ivódjon az a meggyőződés a szívedbe, hogy Isten hírnökeként szeretettel ugyan, de bátran az ő igazságát kell képviselned. Ne félj ettől!
Élj e világban! Ahhoz, hogy mindezeket megtedd e világban kell élned. Sajnos keresztyénként sokszor elveszíthetjük kapcsolatunkat e világgal. Életünk talán nem áll nagyon másból, mint munkából, a családdal való foglalkozásból és esetleg némi gyülekezeti életből. De ha alig találkozunk és beszélgetünk világiakkal, hogyan lehetünk világosság számukra? Ki kell törnöd az elzárkózásból. Élned kell ebben a világban.
[bookmark: _GoBack]Itt nem valami nagy projektre gondolok. Hanem elsősorban arra, hogy használd a természetes élethelyzeteidet. Míg a fodrásznál vagy, kezdeményezz beszélgetést. Ha a metrón utazol, válaszolj, ha valaki hozzád szól. Csöngess be a szomszéd nénihez, hátha valamire szüksége van. Világítsd be és ízesítsd e világot!
Egyszerűen tegyél jót! Hogy mit csinálj? Egyszerűen tegyél jót. Védd meg a gyengét, akit csúfolnak a munkahelyeden. Tegyél valamit lakókörnyezetedért. Jelentkezz önkéntesen egy feladatra vagy szolgálatra. Szólítsd meg a mellőzöttet. Mindezekben az apró dolgokban légy hasonló a te szolgáló lelkületű Megváltódhoz – a világ világosságához, aki eljött, hogy megmentsen minket, és e föld sójává és világosságává tegyen. Ámen.

